google/wiki40b huggingface dataset:
Piirpindade esitus

Piirpindade esitus (inglise keeles boundary representation ehk BREP) on mahtmodelleerimise modelleerimisskeem, mille puhul keha esitatakse sisemist ja välimist ruumi eristavate ühendatud pindade kogumi abil.
Piirpindade esituse mudel koosneb geomeetrilisest (pinnad, kõverad, punktid) ja topoloogilisest (tahud (face), servad (edge) ja tipud vertice) osast. Piirpindade esituse mudeli muudeks elementideks on 'kest' (shell, graafi ühendatud pindade hulk), marsruut (loop, tahku piiravate graafi servade marsruut) ning 'marsruut-servade lingid' (loop-edge links, ka graafi hargnevate servade (winged edge) lingid või ka poolservad (half-edges), mida kasutatakse graafi servade marsruutide loomisel.
Kosmikud

Ajalugu

1999. aastal asutatud Kosmikud jõudsid tegutseda napi aasta, kui tegevus katkes laulja Taavi Pedriksi (1971–2000) surma tõttu. Grupi lühikest elu jäi meenutama maailmavaluline album "Ei roosid" (2000). 
Kolm allesjäänud liiget, kitarrist Andres alias Aleksander Vana, trummar Kristo Rajasaare ja basskitarrist Kõmmari, võtsid aja maha, tegid proove ja katsetasid erinevaid lauljaid (nende seas Claire's Birthday kitarristi Jaan Pehki, kellega anti paar kontserti). Lõpuks jäi valik Eriti Kurva Muusika Ansambli liikmele Meelis Hainsoole ehk Hainzile, kes oli eelmise laulja sõber. Bändiga liitus ta 2003. aastal, seejärel salvestati ja avaldati album "Kuidas tuli pimedus...".
Kosmikute loomingut on mõjutanud näiteks Joy Division, Nick Cave ja Kino.
Kosmikute päritolumaa on Eesti (Järvakandi), mingil määral ka Soome.
Kosmikute basskitarrist Kõmmari tapeti segastel asjaoludel 19.07.2018.

"Ei roosid"

(Inglikala Grupp 2000)
Salvestatud Tallinna Linnahallis, Matrix stuudios 2000. a. sügisel
Produtseerinud Elmu Värk ja Kosmikud; heli: Elmu Värk

"Ainus, mis jääb, on BEAT"

(2008)

"Öö ei lase magada"

(Viska Mulda Records 2011)
!Action Pact!

!Action Pact! oli Inglismaa punk rock'i ansambel. See tegutses 1981–1986.
68 (Tallinna bussiliin)

68 on Tallinna bussiliin, mis sõidab marsruudil Estonia – Priisle.
Liini teenindab Tallinna Linnatranspordi AS.
Eesti Raadioamatööride Ühing

Eesti Raadioamatööride Ühing (lühend ERAÜ) on Eesti raadioamatööre ühendav ja neid esindav organisatsioon. ERAÜ asutati 1. märtsil 1935.
1938 sai ERAÜ Rahvusvahelise Raadioamatööride Ühenduse (IARU) liikmeks.
Sigar

Tunnused

Sigarid on üldiselt suuremad ja kangemad kui sigarillod. Erinevalt sigarillost ei ole sigar tubakalehe sisse keeratud tubakapuru.
Minu väike paradiis

"Minu väike paradiis" on 1995. aastal ansamblilt Terminaator ilmunud heliplaat. Sellel albumil on natuke karmimad lood kui eelmisel albumil "Lõputu päev".
Liftikõne

Liftikõne (ingliskeelsest väljendist elevator speech) on enese, ettevõtte, teenuse, toote või äriidee hästi läbimõeldud, sisutihe ja korduvalt harjutatud lühike  tutvustus. Termin väljendab ajalist piiratust – esitlus peab olema nii lühike (30 sekundit kuni 3 minutit), et seda oleks võimalik esitada liftisõidu jooksul.
Liftikõnet kasutavad näiteks idufirmade esindajad, et investoritele lühidalt oma ideed selgitada. Kõne eesmärk on probleemi aktuaalsust näidata ja sellele toetust leida.
Greenspooni efekt

Greenspooni eksperiment

Ameerika psühholoog Joel Greenspoon (1921–2004) huvitus mittedirektiivsest psühhoteraapiast, kus terapeut vastab kliendile ainult "mhm"-ga. Selle uurimiseks korraldas Greenspoon 1955. aastal operantse tingimise katse, kus katseisikul tuli välja öelda mitmesuguseid sõnu. Eksperiment tehti kahes osas. Esmalt, kui katseisik ütles mitmuses olevaid sõnu, vastas eksperimentaator "mhm"-ga, muul juhul ei vastanud midagi. Eksperimendi teises pooles aga sellist tingimust ei olnud, eksperimentaator ei vastanud enam üldse midagi. Katse lõppedes paluti katseisikutel seletada, mis katse ajal toimus. Greenspooni katses said mitmuses olevate sõnade kinnitamisest aru vaid 10 osalejat 75 osalejast.
Greenspooni efekt seisneb tulemuses, et eksperimendi esimeses osas mitmuses olevate sõnade osakaal suurenes ning eksperimendi teises osas vähenes. Seda aga vaid neil katseisikutel, kes ei olnud teadlikud mitmuses sõnade ja kinnitamise omavahelisest seosest. Teised Greenspooni eksperimendiga sarnased katsed on jõudnud samasuguste tulemusteni.
Minimaalne elujõuline populatsioon

Minimaalne elujõuline populatsioon ehk väikseim elujõuline populatsioon (inglise minimum viable population) on isoleeritud populatsiooni väikseim suurus, mis vaatamata ettenähtavas ulatuses toimivale geneetilisele, demograafilisele ja keskkonna stohhastilisusele ning looduskatastroofidele, teatud aja jooksul suure tõenäosusega säilib.
Vilhelmine Klementi

Vilhelmine Klementi (31. märts 1904 Tallinn – 16. veebruar 1929 Tallinn) oli Eesti Kommunistliku Noorsooühingu aktivist ja EKNÜ Keskkomitee liige. Tema kirjanduslik pseudonüüm oli Villu.
Vilhelmine Klementi sündis Tallinnas vabrikutöölise peres. Ta õppis Lenderi Tütarlaste Gümnaasiumis ja Tallinna õhtugümnaasiumis (koos Johannes Lauristini, Oskar Sepre, Anton Vaarandi, M. Tulpi, A. Lipstaliga), mille lõpetas 1922. aastal.
Töötas töölisena Tallinnas ning osales poliitilises tegevuses Noorproletaarlaste ühingus alates 1920. aastast. 1921. aastal astus ta illegaalsesse Eestimaa Kommunistliku Parteisse, oli Eesti Kommunistliku Noorsooühingu Keskkomitee liige aastail 1921–1922.
Vangistati illegaalse poliitilise tegevuse eest ning mõisteti 1922. aastal vangi (6 aastat 8 kuud sunnitööd), põgenes Vene tänava Eeluurimisvanglast ja vangistati uuesti.
Vilhelmine Klementi suri 16. veebruaril 1929 Tallinna keskvanglas ning on maetud Rahumäe kalmistule.
Bernhard von Smerten

Bernhard ehk Bernd von Smerten oli Liivi ordu liige ja viimane Järva foogt.
Tema vanemad olid Klaus von Smerten ja Vredecke. Ta pärines Osnabrücki lähedalt Quakenbrückist. Tema suguvõsa põlvnes Oldenburgi ministeriaalidest.
Millal Smerten ordusse astus, pole teada, kuid 1540. aastal oli ta Viljandis linnusekomtuuriks (Hauskomtur). 1542. aastal sai temast Rēzekne foogt ja 1551. aastal Järva foogt.
1554. aastal käis Smerten ordu saadikuna Rootsi kuninga Gustav Vasa juures, et paluda tal Moskva vastu sõda alustada.
1558. aasta suvel, kui Vene väed Järvamaale jõudsid, lahkus Smerten Paide ordulinnusest ja ilma Caspar von Oldenbockumi otsustava tegutsemiseta oleks see tõenäoliselt venelaste kätte langenud. Smertenit foogti kohalt ametlikult siiski ei tagandatud, kuid tegelikuks Järvamaa haldajaks sai Oldenbockum. 1562. aasta juunis vangistasid Smerteni rootslased, kes viisid ta Rootsi. Mõni aeg hiljem Smerten vabastati ning ta asus elama Tallinna, kus peagi ka suri.
1555. aastal ostis Smerten 3500 marga eest raehärra Diderich Muntzilt Uus-Pärnusse kivist elumaja koos kahe aiaga. Lisaks ostis ta 9. mail 1559 ordumeister Wilhelm von Fürstenbergilt vabalt pärandatavaks niinimetatud "Järva maja" Uus-Pärnus Pika ja Pühavaimu tänava nurgal, mis oli juba 1538. aastast alates Järva foogtide kasutada olnud.
Smerteni kirjutajana töötas aastatel 1556–1558 kroonik Johann Renner.
Sitsiilia

Geograafia

Sitsiilia külgneb põhjas Türreeni merega, kirdes on ta Messina väinaga eraldatud Apenniini poolsaarest, idas külgneb Joonia merega, edelas on Sitsiilia väinaga (kunagine Aafrika meri) eraldatud Aafrikast.
Saare pindala on 25 662 km². Sellega on ta pindalalt maailma 45. ja Euroopa 7. saar, ühtlasi suurim Vahemeres, edestades pisut Sardiiniat.
Valdav osa saarest on mägine. Kõrgeim mäetipp, Etna vulkaan, on 3350 m kõrge, kõrgus muutub seoses vulkaanilise tegevusega. Sellega on Sitsiilia maailma kõrguselt 14. ja Euroopa kõrgeim saar. Etna on ka üks aktiivseimaid vulkaane maailmas ja see oli tuntud juba antiikajal.
Põhjarannik on mägine, kesk-, lõuna- ja kaguosas on madalamaid mägesid ja kõrgustikke. Sitsiilia on vulkaaniliselt aktiivses regioonis: tuntuim vulkaan Etna, mis ei jää kuigi kaugele suuruselt teisest linnast Cataniast. Kustunud ei ole ka Aeolia saarestikus asuvad Stromboli ja Vulcano. Sitsiiliat katab neli mäestikku: põhjakaldal Messina väinast Torto jõeni kulgev Apenniinide jätk, nn Sitsiilia Apenniinid, lääneosas on teine mäestik, kolmas, nn “väävlikõrgendik”, jääb saare keskossa edelasse ning neljas on kagus Hyblea kõrgendik. Rannikutasandikud on väga viljakad.
Pikimad jõed on Salso, Simeto, Belice ja Dittaino.
Sitsiilia moodustab põhiosa Sitsiilia maakonnast. Sitsiilia ümber on mitu saart ja saarestikku: Lipari saared, Ustica saared, Egadi saared ja Pelagie saared.
Sitsiilia kaks suurimat linna on Palermo ja Catania.

Rahvastik

Sitsiilia ametlik keel on itaalia keel. Kohalikud räägivad sitsiilia keelt, mis erineb itaalia keelest.
Saare rahvaarv on 5 miljonit. 20. sajandi algul elas Sitsiilias 3,5 miljonit inimest.
Louisiana (kunstimuuseum)

Ajalugu

Muuseumi nimi pärineb hoone esimeselt omanikult Alexander Brunilt, kes nimetas villa oma kolme naise nime järgi, milleks oli kõigil Louise. Muuseum ise loodi aastal 1958, asutajaks oli selleaegne omanik Knud W. Jensen. Muuseumi disainimiseks võttis ta appi arhitektid Vilhelm Wohlerti ja Jørgen Bo, kes kulutasid paar kuud valdustel ringi käimiseks, enne kui otsustasid, milline peab muuseum tulema, et ta maastikuga kõige paremini kokku sobiks. Sellise uuringu tulemuseks oli muuseumi esimene versioon, mis koosnes kolmest klaaskoridoridega ühendatud majast. Peale seda on muuseumi korduvalt laiendatud, enne kui jõuti praeguse ümmarguse kujuni 1991. aastal.
2012. aasta novembri lõpus hakkas Louisiana Kaasaegse Kunsti Muuseum edastama veebipõhist kanalit kunstiteemaliste videote edastamiseks nimega Louisiana Channel, et panustada muuseumi jätkuvasse arengusse kultuuriplatvormina.

Modernne kunst

Muuseumis on lai valik modernseid maale, skulptuure ja videoid Teisest maailmasõjast tänapäevani, mille hulgas on tööd sellistelt kunstnikelt nagu Roy Lichtenstein, Andy Warhol, Anselm Kiefer, Alberto Giacometti, Pablo Picasso, Yves Klein, Robert Rauschenberg ja Asger Jorn. Videoid näidatakse tihtipeale selleks eriliselt kujundatud ruumides, kus vaatajal tekib parem tunnetus esitatavast stseenist. Muuseumi kahe tiiva vahel on skulptuuride aed, kus on teiste seas töid ka sellistelt kunstnikelt nagu Henry Moore, Alexander Calder, and Jean Arp.

Wessel-Bagge kollektsioon

Lisaks modernse kunsti kollektsioonile näidatakse Louisianas ka Eel-Kolumbia stiilis kunstiteoseid. Selliste teoste kogu suurus muuseumis ületab 400t objekti - see kollektsioon saadi annetusena Wessel-Bagge Fondilt 2001. aastal. Annetatusena saadi isiklik kogu Taanist pärit Niels-Wessel Baggelt, kes oli tantsija, koreograaf ja kunsti koguja ja kes elas Californias, kus ta suri 1990. aastal.

Kontserdisaal

Kontserdisaal ehitati aastal 1976 muuseumi läänetiiba, mis oli ehitatud aastatel 1966 kuni 1971. Saali akustika on eriti sobilik kammermuusikale, kuid saali kasutatakse ka teistsuguse muusika jaoks. Lisaks sellele on saali kasutatud paljudeks teistsugusteks üritusteks ja tegevusteks, nagu väitlused, loengud ja sümpoosionid. Toolid on disaininud Poul Kjærholm ning saali tagumine sein on kaunistatud Sam Francise poolt ekstra selle tarbeks loodud joonistustega.

Skulptuuride aed

Muuseumi ümbritseb spetsiaalselt kujundatud skulptuuride aed. Aed koosneb platoost ja Sundi poole kulgevast nõlvadega maastikust, mida domineerivad iidsed suured puud ning hingemattev vaade merele.
Skulptoritest on seal töödega esindatud näiteks Jean Arp, Max Ernst, Max Bill, Alexander Calder, Henri Laurens, Louise Bourgeois, Joan Miró ja Henry Moore. Skulptuurid on aeda asetatud nii spetsiaalselt selleks ette nähtud skulptuuride aladesse kui ka üksikutena erinevatesse aia osadesse. Selle eesmärgiks on moodustada süntees aia, puude ja mere vahel. Lisaks sellele on skulptuuride aias näiteid ekstra sealse aia tarbeks loodud teostest, mida on loonud teiste hulgas ka Enzo Cucchi, Dani Karavan ja George Trakas.
José Ángel Gurría

José Ángel Gurría Treviño (sündinud 8. mail 1950 Tampicos) on Mehhiko poliitik ja diplomaat.
Aastatel 1994–1999 oli ta Mehhiko välisminister ja 1999–2000 rahandusminister.
Alates 1. juunist 2006 on ta Majanduskoostöö ja Arengu Organisatsiooni peasekretär.
Martin Ustaal

Koondisekarjäär

Ta kuulus Eesti U-19 koondisesse, mis osales kodusel 2012. aasta U-19 Euroopa meistrivõistluste finaalturniiril .
Lateraal

Lateraal ehk külghäälik on konsonant, mille moodustamisel õhuvool väljub ühelt või mõlemalt poolt keelt.
Inglise keeles on üks lateraalfoneem, aproksimant /l/, millel on kaks allofooni (alveolaarne lateraalaproksimant [l] enne vokaali nt sõnades lady ja fly, velariseeritud alveolaarne lateraalaproksimant [ɫ] enne konsonanti ja sõna lõpul nt sõnades bold ja tell). Albaania keeles on kaks nimetatud häälikut eraldi foneemid. Idaslaavi keeltes on eristatavad [ɫ] ja [lʲ] (palataliseeritud), kuid neis ei ole häälikut [l]. Eesti keeles on foneemid /l/ ja /lʲ/.
Vao vald (Väike-Maarja kihelkond)

Vao vald (saksa keeles Wack) oli vald Virumaal Väike-Maarja kihelkonnas. Valla pindala oli 227 km² ja elanikke oli 5624 (1934. aasta seisuga). Vald eksisteeris 1866–1939.
Vallas oli 1106 talundit ja elamut ning need kasutasid 17 560 ha maad (1929. aasta seisuga).
Vallas asus Vao küla.
1893 liideti Vao vallaga Kaarma, Kiltsi, Koonu, Kärsa, Lammasküla, Nõmme, Põdrangu, Triigi, Uniküla, Äntu ja Ärina vald.
Saint Lawrence'i jõgi

Saint Lawrence on jõgi Põhja-Ameerikas.

Geograafia

Ta lähtub Ontario järvest. Lähte lähedal voolab ta aeglaselt Ameerika Ühendriikide ja Kanada piiril ja sisaldab muuhulgas nõndanimetatud Tuhande saare maad. Keskjooksul vahelduvad kärestikud järvetaoliste laienditega. Madalaim kärestik on Lachine kärestik Hochelaga saarestikus, kus suubub suurim vasak lisajõgi Ottawa. Allpool voolab Saint Lawrence aeglaselt. Trois Rivières'i linnast allpool mõjutavad looded jõge üha enam. Québecist allpool jõgi laieneb - jõe suudmes asuv estuaar (400 km pikk ja kuni 50 km lai) läheb järkjärguliselt üle Saint Lawrence'i laheks.
Jõe pikkus on 1200 km, jõgikonna pindala 1,3 miljonit km². Veetase kõigub aasta jooksul vähe, keskmine vooluhulk on 6700 m³/s.
Christian Jacob Glanström

Christian Jacob Glanström (16./27. september 1752 Reigi – 24. mai/5. juuni 1825 Järva-Jaani) oli Eesti vaimulik.
Ta sai algõpetuse kodust, pärast seda õppis Tallinna gümnaasiumis. Aastast 1772 õppis ta Greifswaldi ülikoolis, misjärel oli kolm aastat koduõpetaja. Ordineeriti 15./26. jaanuaril 1777 õpetajaks.
Oli aastatel 1777–1825 (kutsuti 9./20. novembril 1776) Järva-Jaani Ristija Johannese koguduse õpetaja. Lisaks oli aastatel 1795–1820 apellatsioonikohtu assessor ning aastast 1802 Eestimaa konsistooriumi assessor. 2./14. juulil 1824 sai ta Järva praostkonna abipraostiks ning sama aasta 22. juulil/3. augustil praostiks.
Glanström töötas Briti piibliseltsi välja antud täispiibli stereotüüptrükisega (ilmus aastal 1822). Koos venna David Gottlieb Glanströmi ja pastor Arnold Knüpfferiga revideeris Piibli teksti. Tõlkis koos vennaga vaimulikku luulet, tema sulest on pärit 30 vaimuliku laulu eestikeelsed tõlked.

Isiklikku

Tema isa Jonas Glanström oli Reigi Jeesuse koguduse õpetaja, äi Olaus Kellmann oli Muhu Katariina koguduse õpetaja ja Saaremaa superintendent, kälimees Karl Fromhold Glöckner oli Muhu Katariina koguduse õpetaja. Tema vanem vend Johann Friedrich Glanström oli Mihkli Miikaeli koguduse õpetaja, teine vend David Gottlieb Glanström oli Paide ja Anna koguduse õpetaja. Tema vanem poeg Theodor Friedrich Glanström oli Mihkli Miikaeli koguduse õpetaja, noorem poeg Paul August Ferdinand Glanström oli Ambla Maarja koguduse õpetaja.
Tsüklilisus rahvusvahelistes suhetes

Tsüklilisuse vastased

Tsüklilisuse teooriale vastukaaluks on geopoliitiline lähenemine, mis näeb tsüklite asemel progressi, kuna ajalugu ei korda ennast ega saa ka ilmtingimata paremaks. Selle asemel tekivad erinevad võimalused ja muutused, mis leiavad aset riikides, ühiskondades, institutsioonides. Selline lähenemine on iseloomulik liberaalsele koolkonnale. Samuti pakutakse tehnoloogiaarengu kui edasiviiva jõu kõrval välja ka intellektuaalne põhjus – uutmoodi arengud tekivad indiviidi ja grupi mõttetegevuse muutuse tõttu. Lisaks pakub Emanuel Adler välja kognitiivse arengu (cognitive evolutionary), mis keskendub riikidele, kes defineerivad oma rahvuslikud huvid, eesmärgid ja väärtused ning laiendavad neid teistele riikidele.

Tsüklilisus tänapäeval

Tänapäeval on sõdade tekkimise tõenäosus väiksem kui möödunud viiel sajandil, sest tehnoloogia ja rahvusvahelised normid arenevad kiiresti. Joshua Goldsteini sõnul on sõjajõud kui rahvusvaheline mõjujõud vähenemas globaalsüsteemi keerukuse ja riikide vastastikuse sõltuvuse tõttu. Tuumarelvad on liiga võimsad, et neid saaks konfliktide lahendamisel kasutada ning seetõttu väidab Goldstein, et sõjad vajuvad ajaloo unustusehõlma, nagu seda on teinud orjus ja duellid. Tänapäeva konfliktid on keerukamad, mis teeb sõdade ennustamise raskemaks. Tähtis on jälgida, mille nimel riigid konfliktis on.
Sander Liivak

Sander Liivak (21.08.1997–19.07.2012 Sander Alfred Liivak, sündinud 18. märtsil 1972 Tartus) on eesti tõlkija. Ta on tõlkinud peamiselt ungari ja soome keelest.
Ta on Eesti Kirjanike Liidu, Emakeele Seltsi ja Eesti Ungari Seltsi liige.

Tunnustused

2014. aastal pälvis ta esimese eestlasena Ungari kirjandusauhinna Bálint Balassi mälestusmõõga.
Myron (perekond)

Levila

Neid madusid võib kohata Maluku saarte, Uus-Guinea saare ja Austraalia rannikuäärsetes vetes.
Kiritse

Kiritse (ka Korista, Kiritze, Кирице ja Kervit) on tänapäevase Lääne-Nigula valla territooriumil asunud küla. Küla alad kuuluvad koos mitme ümbritseva endise asula aladega Vanaküla küla koosseisu.
Ajalooliselt kuulus küla Nõva mõisale ning asus 1920.-1930. aastatel Nõva vallas. Ühtlasi asus küla ka tollase Läänemaa ja Harjumaa piiril.
1959. aastal elas külas kaks elanikku ning 1970. aastal vaid üks. Neil aastatel kuulus küla Tuksi külanõukogu koosseisu.
Hartwig II

Hartwig II (suri 3. novembril 1207) oli 1185–1190 ja de facto uuesti 1192–1207 Bremeni peapiiskop. Ta oli üks Liivimaa ristisõja algatajaid (inglise originator).
Umbes 1186 asutas ta Üksküla piiskopkonna ja selle piiskopiks pühitses ta Meinhardi.
Tšiili Ülikool

Tšiili Ülikool (hispaania keeles Universidad de Chile) on riiklik ülikool Tšiili pealinnas Santiagos.
See asutati 19. novembril 1842 ja on sellega riigi vanim ülikool.
Ülikoolil on viis linnakut ja seal õpib rohkem kui 38 000 inimest, akadeemilisi töötajaid on üle 3000. Ülikoolil on 14 teaduskonda ja 4 interdistsiplinaarset instituuti.
LGBT lapsevanemad

LGBT vanemluse vormid

LGBT-inimesed võivad saada vanemateks erinevaid teid pidi. Vanemaks võidakse saada praegustest või eelnevatest suhetest, kasutades kaasvanemlust, lapsendamist, kunstlikku viljastamist või asendusema. Geid, lesbid või transsoolised inimesed, kes lähevad hilisemas elus üle enda soovitud soole, võivad saada lapsi vastassoolisest suhtest erinevatel põhjustel. Näiteks võidakse selleks kasutada erinevate sättumustega abielu.
Osa lapsi ei tea, et neil on LGBT-st vanem. Kapist välja tulemisega seotud probleemid varieeruvad. Osad vanemad ei ütle mitte kunagi enda lastele, et nad määratlevad end LGBT-na. Laste reageerimine LGBT-st vanema(te)st teada saamisest ei sõltu mitte nende seksuaalsest sättumusest või sooidentiteedist, vaid sellest, kuidas kumbki vanem reageerib kapist välja tulemisele: näiteks kas vanemad lõpetavad partnerluse või säilitavad tervet, avatud ja suhtlusaldis suhet uues olukorras.
Mitmed lesbid, geid, biseksuaalsed ja transsoolised inimesed on lapsevanemad. Näiteks 2000. aastal Ameerika Ühendriikides läbi viidud rahvaloenduse andmetel on 33% naissoost ja 22% meessoost samasooliste paaride majapidamistes vähemalt üks alla 18-aastane laps, kes elab kodus.

Kunstlik viljastamine

Kunstliku viljastamist kasutavad enamasti naissoost paarid. Kunstlikul viljastamisel viiakse ühe partneri kehasse süstla abil doonori sperma. Protseduuri on võimalik läbi viia viljatuskliinikus või kodus. Spermat võidakse annetada raha pärast, humaansetel kaalutlustel või mõlemal põhjusel. Osad riigid võimaldavad doonoritel jääda anonüümseks (näiteks Hispaanias), teistes ei ole see võimalik (näiteks Suurbritannia).

Arendatavad meetodid

Teadlased otsivad alternatiivseid viise, kuidas samasoolised paarid saaksid lapsi. Üheks võimalikuks viisiks on kasutada tüvirakke munarakkude või spermarakkude tootmiseks.

Statistika

2007. aasta detsembris Ameerika Ühendriikides avaldatud andmete järgi omasid lastega samasoolised paarid võrreldes vastassooliste abielus paaridega märkimisväärselt vähem majanduslikke ressursse ning olid väiksema tõenäosusega koduomanikud. Sama uuringu järgi kasvatas 20% samasoolistest paaridest alla 18-aastasi lapsi.
2011. aastal avaldati Kanadas küsitluse tulemused, mille järgi kasvatas 9,4% samasoolistest paaridest lapsi. Võrreldes samasoolises suhtes olevate meestega oli naistel peaaegu viis korda suurema tõenäosusega kodus laps. Enam kui 80% kõikidest samasoolistest paaridest, kes kasvatasid lapsi, olid naised.
2014. aastal avaldati Poolas umbes 3000 mehega vanuses 18–81 läbi viidud küsitluse tulemused. Uuringus osalemiseks pidid mehed olema vähemalt kuus kuud suhtes. 9% meestest, kes andsid teada, et nad on suhtes teise mehega, teatasid ka, et nad kasvatavad lapsi. Enamus samasooliste paaride kasvatatud lapsi olid sündinud siis, kui üks vanematest oli suhtes naisega.
Välised salvestusseadmed

Esimesed välised salvestusseadmed

Esimene väline salvestusseade oli magnetlint. Esimese magnetlindi heli salvestamiseks leiutas Fritz Pfleumer 1928. aastal.
1950. aastal valmis esimene kõvaketas, mis oli tehtud USA mereväe tellimusel. CD-d ehk audio CD-d leiutati 1976. aastal. Tehnoloogia arenes ja 1985. aastal tutvustati arvutis loetavad CD-ROM-i. Esimene diskett leiutati 1969. aastal IBM-is. 2000. aastal tulid müüki esimesed mälupulgad, mida tootis Iisraeli ettevõtte M-Systems.
Levinumad välised salvestusseadmed tänapäeval on kõvakettad, mälupulgad ja optilised andmekandjad. Magnetlinte ja diskette peaaegu ei kasutata nende on väikese mahu tõttu.

Mälupulgad

Mälupulk on andmekandja, mille korpus on enamasti pulga kujuline. Mälupulk ühendatakse arvutiga või teiste seadmetega USB-pordi kaudu. Aastate jooksul on tehtud ühe suuremaid mälupulki, jõudes juba 256 GB-ni . Uuematele mälupulkadele võib kirjutada ja sealt andmed kustutada kümme tuhat kuni miljon korda.

Optilised andmekandjad

CD (compact disc) on optiline ketas, mida kasutatakse andmekandjana informatsiooni salvestamiseks. Standardne CD mahutab 650 MB andmeid või 72 minutit stereoheli  ning on 120 mm läbimõõduga (mini-CD 60–80 mm).
Samasse klassi kuuluvad ka DVD ja Blu-ray, mis on mõõtmetel sama suured, kuid mahutavad mitu korda rohkem andmeid kui CD-d: ühekihilise DVD mahutavus on 4,7 GB  ja Blu-ray oma minimaalselt 25 GB.

Diskett

Diskett (floppy disk) on õhuke ümmargune magnetandmekandja, mille ümber on ruudukujuline plastkest. Disketti mõõte öeldakse alati tollides. Flopikettaid kirjutatakse ja loetakse flopiseadmega. Tänapäeval kasutab diskette ainult kitsas ring kasutajaid. Nende asemele on tulnud USB-mälupulgad, välised kõvakettad, optilised andmekandjad, mälukaardid.

Magnetlint

Magnetlint on andmekandja, mis koosneb õhukesest magneetuvast kihist pikal, kitsal plastikribal. Seadmed, mis salvestavad ja taasesitavad heli ja videot, nimetatakse magnetofoniks ja videomakiks. Tänasepäevani uuendused selles tehnoloogias jätkuvad ja magnetlint on siiani kasutusel.
Snadi

Snadi on petangis kasutatav märkekuul.
Snadid võivad olla kas puidust või sünteetilisest materjalist. Sünteetilisest materjalist valmistatud snadidel peab olema tootja märgistus (VMS) ja need peavad olema valmistatud nii, et nad vastavad rahvusvahelise alaliidu kehtestatud nõuetele, ja olema aktsepteeritud rahvusvahelise alaliidu poolt.
Snadi läbimõõt on 30 mm ja ta võib olla ka üle värvitud.
Mitte mingil juhul ei tohi olla võimalik snadi ülestõstmine magneti abiga.
Berkeley maakond (Lääne-Virginia)

Berkeley maakond (Berkeley County) on maakond USA-s Lääne-Virginia osariigis. Geograafilised koordinaadid on 39°47' N, 78°03' W.
Maakonna halduskeskus on Martinsburg.
Maakonna pindala on 834 km². Veekogusid ei ole.
Elanike arv oli 2010. aasta rahvaloenduse järgi 104 169. Aastal 2000 oli elanike arv 75 905.

Ajalugu

Berkeley maakond moodustati 10. veebruaril 1822 Fredericki maakonna osast.